Apache
        
         (helikopter)
Store norske leksikon,Teknologi og industri,Transport,Luftfart,Luftfartøy,Helikoptere
Boeing AH-64 Apache er et tomotors kamphelikopter, opprinnelig utviklet av Hughes Helicopter Company i USA.
Historie Apache fløy første gang 30. september 1975, var i produksjon fra 1983, og ble levert den amerikanske hæren fra 1984. Den videreutviklede AH-64D Longbow Apache, med mastmontert radar, ble levert fra 1997. Varianten AH-64E Apache Guardian, fløy første gang 4. desember 2009, og har vært i bruk siden 2014. AH-64 er fremdeles i produksjon, og 2500 av helikoptertypen var levert ved slutten av 2020. Det er i bruk i alt 16 nasjoners væpnede styrker, blant annet i De forente arabiske emirater, Egypt, Nederland, Hellas, Israel, Japan, Kuwait, Saudi-Arabia, Singapore og Storbritannia. Spesifikasjoner AH-64E Apache Guardian er utstyrt med to General Electric T700 turboshaftmotorer, se flymotor, hver med en ytelse på 1500 kilowatt. Helikopteret er utrustet med en 30-millimeter maskinkanon, og kan i tillegg utrustes med 16 laserstyrte Hellfire panservernmissiler eller 76 raketter. Det kan også for selvforsvar utrustes med luft-til-luft-missiler.  Diameter rotor: 14,63 meter Lengde skrog: 14,70 meter Maksimal startvekt: 10 433 kilogram Toppfart: 272 kilometer i timen  Aksjonsradius: 407 kilometer Les mer i Store norske leksikon kamphelikopter USAs forsvar